Diari Oficial de la Generalitat Valenciana


Sumari del DOGV 6977, del 04-03-2013 (2013/2265)

DECRET 36/2013, d'1 de març, del Consell, pel qual es declaren com a Zones Especials de Conservació (ZEC) determinats Llocs d'Importància Comunitària (LIC) constituïts per cavitats subterrànies i s'aprova la Norma de Gestió.
--------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2013/03/01/36/dof/vci/html**

### Dades del document

Número de DOGV
:   6977

Data del DOGV
:   04-03-2013

Secció del DOGV
:   I. DISPOSICIONS GENERALS

Número del document
:   2013/2265


Data del document
:   01-03-2013

Organisme emissor
:   Conselleria d'Infraestructures, Territori i Medi Ambient

Tipus de document
:   Decret

Anàlisi jurídica

 Descriptors 

:   * mamífer salvatge
    * protecció del medi ambient
    * espècie protegida
    * protecció de la fauna
    * legislació

DECRET 36/2013, d'1 de març, del Consell, pel qual es declaren com a Zones Especials de Conservació (ZEC) determinats Llocs d'Importància Comunitària (LIC) constituïts per cavitats subterrànies i s'aprova la Norma de Gestió. [2013/2265]
PREÀMBUL
El Consell, en l'Acord de 10 de juliol de 2001, va aprovar la llista i la delimitació dels Llocs d'Importància Comunitària (LIC) que havien de ser proposats a la Comissió Europea com a contribució a la constitució de la Xarxa Ecològica Europea Natura 2000, creada per la Directiva 92/43/CEE del Consell, de 21 de maig de 1992, relativa a la conservació dels hàbitats naturals i de la fauna i flora silvestres. Esta llista incorporava els desset espais objecte d'este decret, fonamentalment per ser representatius de l'hàbitat d'interés comunitari coves no explotades pel turisme i contribuir a la conservació de diferents espècies de rates penades. La inclusió d'estos espais en la Xarxa Natura 2000 es va veure confirmada posteriorment amb la Decisió de la Comissió Europea de 19 de juliol de 2006, per la qual es va adoptar, de conformitat amb la Directiva 92/43/CEE del Consell, la llista de Llocs d'Importància Comunitària de la Regió Biogeogràfica Mediterrània [notificada amb el número C (2006) 3261].
Estos Llocs d'Importància Comunitària han de ser declarats ara com a Zones Especials de Conservació (ZEC), de conformitat amb el que establix l'article 4.4 de la citada directiva i en l'article 42.3 de la Llei bàsica estatal 42/2007, de 13 de desembre, del Patrimoni Natural i de la Biodiversitat, així com en l'article 29.bis.4 de la Llei 11/1994, de 27 de desembre, de la Generalitat, d'Espais Naturals Protegits de la Comunitat Valenciana. Esta declaració ha d'anar acompanyada de l'aprovació de les mesures de conservació que siguen necessàries per a respondre a les exigències ecològiques dels hàbitats i les espècies que van motivar la inclusió d'estos llocs en la Xarxa Natura 2000, perquè així s'ha establit en l'article 6.1 de la Directiva 92/43/CEE, en els articles 42.3 i 45.1 de la Llei 42/2007, i en els articles 14.quater.1.a i 29.bis.4 de la Llei 11/1994, de 27 de desembre, de la Generalitat. Del que establix la llei valenciana es desprén que estes mesures de conservació han de contindre's en les denominades normes de gestió, les quals són equivalents als plans o instruments de gestió mencionats en l'article 45.1 de la Llei 42/2007. Estes normes de gestió han d'arreplegar també les mesures necessàries per a evitar el deteriorament dels hàbitats i les alteracions de les espècies que van motivar la inclusió en la Xarxa Natura 2000 d'estos espais.
Per a l'establiment de les mencionades mesures de conservació, així com de les mesures per a evitar el deteriorament dels hàbitats i les alteracions de les espècies que van motivar la inclusió en la Xarxa Natura 2000 d'estos espais, s'ha tingut en compte que tots estos, en major o menor mesura, ja gaudixen de protecció en virtut d'altres instruments de conservació del patrimoni natural i la biodiversitat.
Així, en les desset cavitats subterrànies objecte d'este decret ja és d'aplicació el règim de protecció general que els atorguen tant la Llei 11/1994, d'Espais Naturals Protegits de la Comunitat Valenciana, com el Decret 65/2006, de 12 de maig, del Consell, pel qual es va desplegar el règim de protecció de les coves i es va aprovar el Catàleg de Coves de la Comunitat Valenciana, la qual cosa comporta l'aplicació en estes del règim previst per als denominats perímetres de protecció general i la facultat per a establir per a estes coves catalogades normes de gestió, les quals podran determinar, al seu torn i si es considera convenient, perímetres de protecció de l'hàbitat i perímetres de projecció de les cavitats i a les quals cal donar la consideració de Pla de Gestió de Zones de la Xarxa Natura 2000 en cas de solapament territorial. Fins a la data no han sigut dictades estes normes de gestió per a cavitats subterrànies catalogades. Atés que les desset cavitats objecte del present decret van ser catalogades quasi exclusivament per reunir criteris de caràcter biològic (açò és, per comptar amb presència de fauna troglobia i de quiròpters), i per a aconseguir la simplificació administrativa, s'ha estimat convenient que la Norma de Gestió prevista en este decret per a les desset ZEC considerades tinga també el caràcter de normes de gestió d'estes cavitats subterrànies catalogades.
D'altra banda, deu de les desset cavitats objecte d'este decret han sigut considerades com a àrees refugi (d'estiu i hivern, o només d'estiu, o només d'hivern) pel Pla de Recuperació de la Rata Penada de Peus Grans i de la Rata Penada de Ferradura Mitjana a la Comunitat Valenciana, aprovat pel Decret 82/2006, de 9 de juny, del Consell. Això implica l'aplicació en estes del règim de protecció previst en el Decret 82/2006 a fi de salvaguardar estes espècies en perill d'extinció.
Este decret, per tant, declara com a ZEC determinats espais i aprova la Norma de Gestió, que s'ha dissenyat tenint en compte les exigències que respecte al seu contingut s'establixen tant en l'article 45.1 de la Llei 42/2007, com en l'article 47.ter de la Llei 11/1994. Així mateix, modifica el Decret 82/2006, de 9 de juny, del Consell, pel qual es va aprovar el Pla de Recuperació de la Rata Penada de Peus Grans i de la Rata Penada de Ferradura Mitjana a la Comunitat Valenciana, als efectes de corregir els errors detectats en l'expressió de les coordenades centrals de determinades cavitats.
En el procés d'elaboració es va donar una especial importància al període de participació pública i audiències a les corporacions locals afectades, destacant la posada a disposició del públic, en la pàgina web del Centre d'Informació i Documentació Ambiental (CIDAM), de la versió preliminar del projecte de decret, del pla de participació pública i de la seua memòria tècnica.
Per tot el que antecedix, complits els tràmits procedimentals previstos en l'article 43 de la Llei 5/1983, de 30 de desembre, de la Generalitat, del Consell, a proposta de la consellera d'Infraestructures, Territori i Medi Ambient, conforme amb el Consell Jurídic Consultiu de la Comunitat Valenciana i amb la deliberació prèvia del Consell, en la reunió del dia 1 de març de 2013,
DECRETE
Article 1. Objecte
És objecte d'este decret declarar com a Zones Especials de Conservació els Llocs d'Importància Comunitària que s'indiquen en l'article 2 i aprovar la Norma de Gestió.
Article 2. Declaració de Zones Especials de Conservació, àmbit territorial i valors que motiven la declaració
1. Es declaren com a Zones Especials de Conservació els següents Llocs d'Importància Comunitària:
a) ES5224001 Cova Obscura-Atzeneta del Maestrat.
b) ES5223053 Forat d'en Ferràs-Orpesa.
c) ES5234001 Cova del Sardiner-Sagunt.
d) ES5234004 Cova del Barranco Hondo-Cheste.
e) ES5234003 Túnel del Carcalín-Buñol.
f) ES5234005 Sima de l'Àguila-Picassent.
g) ES5233051 Cova de les Meravelles-Llombai.
h) ES5234006 Cova de les Meravelles-Alzira.
i) ES5233048 Sima de les Graelles-Tous.
j) ES5234002 Cova Negra-Ayora.
k) ES5233050 Cova de la Moneda-Cotes.
l) ES5234007 Cova Xurra-Gandia.
m) ES5233049 Cova de les Rates Penades-Rótova.
n) ES5214002 Túnel de Canals-Canals.
o) ES5214003 Cova dels Mosseguellos-Vallada.
p) ES5214004 Cova Juliana-Alcoi.
q) ES5214001 Cova del Perro-Cox.
2. Els límits de les Zones Especials de Conservació llistades en l'apartat anterior estan descrites de forma cartogràfica en l'annex I.
3. L'annex II d'este decret conté la fitxa descriptiva de cada Zona Especial de Conservació, especificant, en particular, els hàbitats naturals d'interés comunitari i les espècies d'interés comunitari que motiven la seua declaració.
Article 3. Norma de Gestió
1. S'aprova la Norma de Gestió de les Zones Especials de Conservació indicades en l'article anterior, que apareix en l'annex III.
2. L'àmbit territorial de la citada Norma de Gestió serà coincident amb l'àmbit territorial de les Zones Especials de Conservació, tal com ha sigut delimitat en virtut de l'apartat 1 de l'article anterior, sense perjuí que determinades actuacions previstes en esta Norma de Gestió puguen aplicar-se fora d'este àmbit quan així es considere necessari i s'haja justificat en esta. No obstant això, podran delimitar-se amb posterioritat, si es considera convenient, per mitjà de modificació d'este decret:
a) Perímetres de projecció de les cavitats i perímetres de protecció de l'hàbitat, els quals gaudiran a tots els efectes del caràcter de zones perifèriques de protecció de les ZEC objecte d'este decret.
b) Àrees de connectivitat.
3. La Norma de Gestió de les Zones Especials de Conservació té així mateix el caràcter de Norma de Gestió de Coves Catalogades, als efectes del que preveu l'article 8.3 del Decret 65/2006, de 12 de maig, del Consell, pel qual es va desplegar el règim de protecció de les coves i es va aprovar el Catàleg de Coves de la Comunitat Valenciana.
4. La vigència de la Norma de Gestió és indefinida, sense perjuí que puga ser revisada en qualsevol moment en funció del compliment dels objectius de conservació establits en esta.
5. De conformitat amb el que s'ha indicat en l'article 47.quater de la Llei 11/1994, de 27 de desembre, de la Generalitat, d'Espais Naturals Protegits de la Comunitat Valenciana, la Norma de Gestió és vinculant tant per a les administracions públiques com per als particulars, prevalent sobre el planejament territorial i urbanístic i sobre qualsevol altre instrument sectorial d'ordenació o gestió de recursos naturals.
6. El règim d'infraccions i sancions relatiu a l'incompliment de les normes d'aplicació directa i el règim d'avaluació de repercussions establit en la Norma de Gestió serà l'establit en la Llei 42/2007, de 13 de desembre, del Patrimoni Natural i de la Biodiversitat; en la Llei 11/1994, de 27 de desembre, de la Generalitat, d'Espais Naturals Protegits de la Comunitat Valenciana; en el Reial Decret Legislatiu 1/2008, d'11 de gener, pel qual es va aprovar el Text Refós de la Llei d'Avaluació d'Impacte Ambiental de Projectes, i en la Llei 2/1989, de 3 de març, de la Generalitat, d'Impacte Ambiental.
Article 4. Règim de responsabilitat ambiental
El règim de responsabilitat ambiental pels danys generats pels operadors econòmics a les espècies i els hàbitats que han motivat la declaració de les ZEC serà l'establit en la Llei 26/2007, de 23 d'octubre, de Responsabilitat Mediambiental, sense perjuí de l'aplicació, si és el cas, de les disposicions contingudes en la Llei 42/2007, de 13 de desembre, del Patrimoni Natural i de la Biodiversitat; la Llei 11/1994, de 27 de desembre, de la Generalitat, d'Espais Naturals Protegits de la Comunitat Valenciana; en el Reial Decret Legislatiu 1/2008, d'11 de gener, pel qual es va aprovar el Text Refós de la Llei d'Avaluació d'Impacte Ambiental de Projectes, i en la Llei 2/1989, de 3 de març, de la Generalitat, d'Impacte Ambiental.
DISPOSICIONS ADDICIONALS
Primera. Comunicació a la Comissió Europea
Es faculta la persona titular de la conselleria competent en matèria de medi ambient per a dur a terme els tràmits necessaris per a remetre este decret al ministeri competent en matèria de medi ambient, als efectes de la seua comunicació a la Comissió Europea, de conformitat amb el que establix l'article 44 de la Llei 42/2007, de 13 de desembre, del Patrimoni Natural i de la Biodiversitat.
Segona. Disponibilitat del document tècnic informatiu i justificatiu de la Norma de Gestió
El document tècnic informatiu i justificatiu de la Norma de Gestió es trobarà disponible, per a la seua consulta, en la pàgina web de la conselleria competent en matèria de medi ambient.
DISPOSICIONS FINALS
Primera
Modificació del Decret 82/2006, de 9 de juny, del Consell, pel qual es va aprovar el Pla de Recuperació de la Rata Penada de Peus Grans i de la Rata Penada de Ferradura Mitjana a la Comunitat Valenciana
A fi de corregir els errors detectats en l'expressió de les coordenades centrals de les cavitats Sima de les Graelles (Tous), Cova de les Meravelles (Alzira), Túnel de Canals (Canals), Cova de la Moneda (Cotes), Cova de les Meravelles (Llombai), Forat d'en Ferràs (Orpesa) i Túnel del Carcalín (Buñol), es fa una nova redacció de l'apartat 1 de l'article 3 del Decret 82/2006, de 9 de juny, del Consell, que queda redactat com seguix:
«1. Àrees refugi
Es consideren àrees refugi de la rata penada de peus grans i de la rata penada de ferradura mitjana a la Comunitat Valenciana aquells refugis (cavitats naturals o artificials) que alberguen o han albergat en els últims cinc anys poblacions rellevants d'alguna de les espècies objecte d'este pla, i estan formades per la totalitat del desenrotllament subterrani de la cavitat més una zona perifèrica de 50 metres de radi des de cada boca de la cavitat, la preservació de la qual es considera de capital importància per a la conservació de l'espècie i la seua població a la Comunitat Valenciana. La delimitació d'estes zones s'inclou com a annex I a esta disposició i són les següents:
a) Refugis d'estiu i d'hivern:
1r Cova de les Rates Penades (Rótova). Superfície compresa dins d'un cercle de radi de 50 metres amb el centre situat en la UTM 2761753 736371 fus 30 Datum europeu.
2n Sima de les Graelles (Tous). Superfície compresa dins d'un cercle de radi de 50 metres amb el centre situat en la UTM 1927540 701819 fus 30 Datum Europeu.
3r Cova de l'Ocre (Lucena del Cid). Superfície compresa dins d'un cercle de radi de 50 metres amb el centre situat en la UTM 5112739 732542 fus 30 Datum europeu.
4t Cova de les Meravelles (Alzira). Superfície compresa dins d'un cercle de radi de 50 metres amb el centre situat en la UTM 6312044 722727 fus 30 Datum europeu.
5t Túnel de Canals (Canals). Superfície compresa dins d'un cercle de radi de 50 metres amb el centre situat en la UTM 4526218 710145 fus 30 Datum Europeu.
b) Refugis d'estiu:
1r Cova de la Moneda (Cotes). Superfície compresa dins d'un cercle de radi de 50 metres amb el centre situat en la UTM 5621001 706663 fus 30 Datum europeu.
2n Cova de les Meravelles (Llombai). Superfície compresa dins d'un cercle de radi de 50 metres amb el centre situat en la UTM 9627468 708312 fus 30 Datum europeu.
3r Cova de les Meravelles (Castelló de la Plana). Superfície compresa dins d'un cercle de radi de 50 metres amb el centre situat en la UTM 3107467 742531 fus 30 Datum europeu.
4t Sima Borreguillos (Salinas). Superfície compresa dins d'un cercle de radi de 50 metres amb el centre situat en la UTM 9304585 681036 fus 30 Datum europeu.
5t Cova de la Punta de Benimàquia (Dénia). Superfície compresa dins d'un cercle de radi de 50 metres amb el centre situat en la UTM 6267131 766269 fus 30 Datum europeu.
6t Cova Juliana (Alcoi). Superfície compresa dins d'un cercle de radi de 50 metres amb el centre situat en la UTM 6033722 720680 fus 30 Datum europeu.
7m Avenc Barratxina (Xixona). Superfície compresa dins d'un cercle de radi de 50 metres amb el centre situat en la UTM 1097144 715676 fus 30 Datum europeu.
8u Forat d'en Ferràs (Orpesa). Superfície compresa dins d'un cercle de radi de 50 metres amb el centre situat en la UTM 9387212 764761 fus 30 Datum europeu.
9é Túnel del Carcalín (Buñol). Superfície compresa dins de dos cercles de radi de 50 metres amb els centres situats en les UTM 1270706 689031 i 3610009 688931 fus 30 Datum europeu.
10é Avenc del Puntal de Mateu (Náquera). Superfície compresa dins d'un cercle de radi de 50 metres amb el centre situat en la UTM 4377363 722639 fus 30 Datum europeu.
11é Cova Obscura (Atzeneta del Maestrat). Superfície compresa dins d'un cercle de radi de 50 metres amb el centre situat en la UTM 8390870 737140 fus 30 Datum europeu.
12é Molí de la Font (Castelló de la Plana). Superfície compresa dins d'un cercle de radi de 50 metres amb el centre situat en la UTM 0452108 756189 fus 30 Datum europeu.
c) Refugis d'hivern:
Sima del Campillo (Tous). Superfície compresa dins d'un cercle de radi de 50 metres amb el centre situat en la UTM 6005370 700547 fus 30 Datum europeu».
Segona. Habilitació per al desenrotllament
Es faculta la persona titular de la conselleria amb competències en matèria de medi ambient per a ampliar, modificar o suprimir, mitjançant una orde, les actuacions previstes en les Directrius i Mesures de Gestió Activa de la Norma de Gestió, si així ho requerix l'evolució de l'estat de conservació dels hàbitats i espècies determinat a partir del seguiment previst per a estos.
Tercera. Entrada en vigor
Este decret entrarà en vigor l'endemà de la publicació en el Diari Oficial de la Comunitat Valenciana.
Mutxamel, 1 de març de 2013
El president de la Generalitat,
ALBERTO FABRA PART
La consellera d'Infraestructures, Territori i Medi Ambient,
ISABEL BONIG TRIGUEROS
ANNEX I / ANEXO I
Delimitació gràfica de les zones d'especial conservació / Delimitación gráfica de las zonas de especial conservación


Còpia Permalink ELI